KOMISIJOS REGLAMENTAS (EB) Nr. 436/2005
2005 m. kovo 17 d.
iš dalies keičiantis Reglamentą (EB) Nr. 796/2004, nustatantį išsamias kompleksinio paramos susiejimo, moduliavimo ir integruotos administravimo ir kontrolės sistemos, numatytos Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrąją žemės ūkio politiką taisykles ir nustatančiame tam tikras paramos schemas ūkininkams, įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 52 straipsnio 2 dalį,
kadangi:
(1)
Komisijos reglamentu (EB) Nr. 796/2004 (2) nustatomos Reglamento (EB) Nr. 1782/2003 taikymo taisyklės, inter alia, dėl kanapių tetrahidrokanabinolio kiekio patikrinimo.
(2)
Pagal Reglamento (EB) Nr. 796/2004 33 straipsnio 2 dalį valstybės narės pateikė patikrinimų rezultatus, nurodančius tetrahidrokanabinolio kiekį 2004 m. pasėtose kanapių veislėse. Į šiuos rezultatus reikėtų atsižvelgti sudarant kanapių veislių sąrašą, skirtą su pagalba už plotą susijusioms pagalbos schemoms ateinančiais prekybos metais bei laikinai pripažįstamų kanapių veislių sąrašą 2005-2006 m. Tam tikros šių kanapių veislės turėtų būti aptariamos pagal B procedūrą, numatytą Reglamento (EB) Nr. 796/2004 I priede.
(3)
Reglamentas (EB) Nr. 796/2004 turėtų būti atitinkamai iš dalies pakeistas.
(4)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 796/2004 II priedas yra pakeičiamas šio reglamento priede pateiktu tekstu.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Jis yra taikomas nuo 2005-2006 prekybos metų.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. kovo 17 d.